
Til Erik, Jens og Sverre


Forord

Til Gunnar!

DU ER  VERDENS BESTE LÆRER! Jeg mener det. Bare på det generelle som innebærer i jobben som faglærer er du briljant. Da jeg kom på Hoppern hatet jeg naturfag – etter at jeg fikk deg som lærer elsker jeg det. Du er flink til å gi oss ros, veilede, og tilrettelegge slik at alle kan nå sine mål med karakterer i fagene dine.

Du er morsom og omsorgsfull, du forstår åssen det er å være ungdom. Foreldre og mange lærere glemmer hvordan det er. Spesielt verdsetter jeg den relasjonen vi har hatt. Da jeg kom fra Refsnes skole hadde jeg et litt dårlig forhold til foreldrene mine. Jeg trengte noen å prate med, og der var du. Du har vist at du har brydd deg, du bryr deg genuint om elevene dine. Og ikke minst så viser du det, det er ikke alle lærere som gjør.

Jeg kommer til å savne: å lage mat i «Mat og helse» med deg og det litt stolte blikket du gir når jeg har fått tilbake prøver. Du har hatt en stor påvirkning på livet mitt, og bare i en positiv retning. Jeg er veldig takknemlig for at jeg har hatt deg som lærer i tre år. Når du skal fortsette som lærer er det bare å fortsette sånn du har vært mot oss! Jeg ønsker deg alt vel i fremtiden.

Hilsen Martin

Teksten i kursiv er brevet jeg skrev til Gunnar som 15-åring. Noen lærere setter dype spor, Gunnar er en slik type. Det første møtet med Gunnar var som spent elev på åttende trinn på Hoppern skole, en merkelig dialekt (Bømlo) og en blodseriøs tale om nulltoleranse for mobbing. Jeg gikk hjem og tenkte: «Nå starter voksenlivet, dette blir alvor!»

Voksenlivet begynte heldigvis ikke helt ennå. For Gunnar er ikke bare alvorlig. Han er alvorlig når det trengs, men så kan vi også kødde når det trengs. Dette gjorde jo at det å ha timer med Gunnar var noe man så frem til. Da jeg startet på Hoppern, var jeg livredd for å få dårlige karakterer og  gjøre det dårlig på prøver. At noen skulle måle hvor smart jeg var, eller se hvor dum jeg egentlig var! Dette var noe jeg og Gunnar pratet om. Han sa noe som endret synet mitt på prøver fullstendig: «Min jobb som lærer er å vise deg at du kan masse. Når jeg retter prøver, teller jeg ikke feil, men ser etter alt du kan!»

Etter hvert må jeg si at det føltes nesten som juks å ha Gunnar som lærer. Han gjorde det gøy å lære, og man så frem til timer med Gunnar. Jeg kjente på mestringsfølelse. Gunnar var opptatt av at man ikke alltid skulle ta sikte på toppkarakterer, men sette seg realistiske karaktermål på bakgrunn av den kunnskapen man hadde. Dette gjorde det motiverende å jobbe frem mot prøver.

Når jeg snakker med folk som har hatt Gunnar som lærer, så er vi alle enige om at han var den beste læreren. Dette tror jeg ikke bare handler om hvordan han jobbet med enkeltelever om det faglige, men også om det personlige. Jeg vil si det er her han skilte seg mest ut. Han var flink til å skape relasjoner til elever, finne en eller annen nøkkel med hver elev for kontakt. En felles interesse eller et eller annet som gjorde at man følte seg sett. Han var en lærer som heiet på deg og oppdro deg, men også en kompis som du kunne snakke med om alt. Uten at du følte at han dømte deg eller noe sånt. Han hjalp meg med å ta et viktig valg som du senere skal få lese om i denne boka.

St. Hanshaugen, 30. januar 2024

Martin Lykke Trier

